Document ID: 31997D0838

NEUVOSTON PÄÄTÖS,
tehty 28 päivänä marraskuuta 1997,
perusteleviestintäpalveluja koskevien WTO-neuvottelujen tulosten hyväksymisestä Euroopan yhteisön puolesta yhteisön toimivaltaan kuuluvissa asioissa (97/838/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 57, 66, 90, 99, 100, 100 a ja 113 artiklan yhdessä 228 artiklan 2 kohdan ja 228 artiklan 3 kohdan ensimmäisen alakohdan kanssa,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
sekä katsoo, että
Maailman kauppajärjestön (WTO) perustuva Marrakeshin sopimus ja siihen liittyvät sopimukset, ministerikokouksen päätökset ja julkilausumat, mukaan lukien ministerikokouksen päätös perusteleviestintäneuvotteluista, sekä liite televiestinnästä ja liite perusteleviestinnän neuvotteluista hyväksyttiin 22 päivänä joulukuuta 1994 tehdyllä neuvoston päätöksellä 94/800/EY (3),
komission Euroopan yhteisön ja sen jäsenvaltioiden puolesta neuvottelemat perusteleviestintäpalveluja koskevat sitoumukset muodostavat kokonaisuutena katsoen tyydyttävän ja tasapainoisen lopputuloksen,
neuvosto valtuutti 30 päivänä huhtikuuta 1996 komission hyväksymään Euroopan yhteisön ja sen jäsenvaltioiden puolesta perusteleviestinnän neuvotteluryhmän ja WTO:n palvelukauppaneuvoston päätöksen palvelukaupan yleissopimuksen neljännen pöytäkirjan hyväksymisestä sekä palvelukauppaneuvoston päätöksen perusteleviestintää koskevista sitoumuksista,
neuvosto valtuutti 14 päivänä helmikuuta 1997 komission toimittamaan WTO:lle Euroopan yhteisön ja sen jäsenvaltioiden puolesta sitoumuksia koskevan lopullisen luettelon,
yhteisön toimivalta tehdä kansainvälisiä sopimuksia ei perustu pelkästään perustamissopimuksessa nimenomaisesti annettuun toimivaltaan, vaan se voi perustua myös perustamissopimuksen muihin määräyksiin ja yhteisön toimielinten näiden määräysten mukaisesti antamiin säädöksiin,
kun perustamissopimuksen tavoitteiden toteuttamiseksi on annettu yhteisön säännöksiä, jäsenvaltiot eivät saa yhteisten toimielinten ulkopuolella tehdä sitoumuksia tavalla, joka todennäköisesti vaikuttaa kyseisiin säännöksiin tai muuttaa niiden soveltamisalaa,
osa perusteleviestintäpalveluja koskevista sitoumuksista kuuluu yhteisön toimivaltaan perustamissopimuksen 113 artiklan mukaisesti; lisäksi tietyt muut perustelepalveluja koskevat sitoumukset vaikuttavat perustamissopimuksen 57, 66, 90, 99, 100 ja 100 a artiklan perusteella annettuihin yhteisön säännöksiin, minkä vuoksi ainoastaan yhteisö voi tehdä kyseiset sitoumukset,
perustamissopimuksen 100 artiklan käyttäminen tämän päätöksen oikeusperustana on perustelua myös siitä syystä, että edellä mainitut perustelepalveluja koskevat sitoumukset todennäköisesti vaikuttavat kahteen perustamissopimuksen 100 artiklaan perustuvaan direktiiviin eli eri jäsenvaltioissa olevia yhtiöitä koskeviin sulautumisiin, diffuusioihin, varojen siirtoihin ja osakkeiden vaihtoihin sovellettavasta yhteisestä verojärjestelmästä 23 päivänä heinäkuuta 1990 annettuun neuvoston direktiiviin N:o 90/434/ETY (4) ja eri jäsenvaltioissa sijaitseviin emo- ja tytäryhtiöihin sovellettavasta yhteisestä verojärjestelmästä 23 päivänä heinäkuuta 1990 annettuun neuvoston direktiivin N:o 90/435/ETY (5), ja
Maailman kauppajärjestön perustamissopimus ja palvelukaupan yleissopimuksen pöytäkirjat ovat luonteeltaan sellaisia, että niihin ei voida vedota suoraan yhteisön ja sen jäsenvaltioiden tuomioistuimissa,
ON PÄÄTTÄNYT SEURAAVAA:
Ainoa artikla
1. Hyväksytään Euroopan yhteisön puolesta palvelukaupan yleissopimuksen perusteleviestintäpalveluja koskeva neljäs pöytäkirja siltä osin, kuin se kuuluu yhteisön toimivaltaan.
2. Kyseisen neljännen pöytäkirjan teksti sekä seuraavat asiakirjat ovat tämän päätöksen liitteenä:
- yhteisön ja sen jäsenvaltioiden erityissitoumuksia koskeva luettelo, joka on osa Maailman kauppajärjestössä 15 päivänä helmikuuta 1997 vahvistettua sitoumusten kokonaisuutta,
- palvelukauppaneuvoston päätös televiestintäpalveluja koskevista sitoumuksista, ja
- perusteleviestinnän neuvotteluryhmän 15 päivänä helmikuuta 1997 päivätty kertomus palvelukauppaneuvostolle.
3. Neuvoston puheenjohtajalla on oikeus nimetä henkilö, jolla on valtuudet allekirjoittaa palvelukaupan yleissopimuksen neljäs pöytäkirja yhteisöä sitovasti siltä osin, kuin se kuuluu yhteisön toimivaltaan.
Tehty Brysselissä 28 päivänä marraskuuta 1997.

Labels: 13
12
3
4